Só gaan ondersoek na onteiening werkArgieffoto. Suid-Afrikaners in al nege provinsies van die land gaan deur die parlement se grondwetlike hersieningskomitee versoek word om insette te lewer oor of art. 25 van die Grondwet (die eiendomsklousule) ŉ struikelblok vir grondhervorming is, en of onteiening sonder vergoeding nodig is in Suid-Afrika. Die komitee, onder voorsitterskap van Vincent Smith, ANC-LP van Eldorado Park, sal sy werk begin deur aan die begin van aanstaande maand advertensies in die media te publiseer wat die publiek tot aan die begin van Mei gee om geskrewe voorleggings aan die komitee te rig. In Mei sal die komitee homself in twee verdeel, met een groep wat die vyf binnelandse provinsies sal besoek en die ander groep die vier kusprovinsies. Die voorstel is dat die komiteelede drie dae in elke provinsie gaan deurbring om voorleggings aan te hoor, en sal probeer om dit grootliks oor naweke te doen sodat mense wat insette wil lewer nie van die werk af sal hoef weg te bly om dit te doen nie. In ŉ belangrike verwikkeling het Smith aangedui dat die groot vraag waarop die komiteelede ŉ antwoord sal moet kry, as volg lui: Is art. 25 ŉ struikelblok om die doelwitte van grondhervorming te bereik, en watter meganismes sal Suid-Afrikaners wil insluit om die ideale van grondhervorming te bereik? Die komitee sal volgende Woensdag besluit presies watter dorpe en stede in elke provinsie besoek gaan word.